作者:葛長庚
標題:蘭陵王
內容:三峰碧。縹渺煙光樹色。高寒處，上有猿啼，鶴唳天風夜蕭瑟。山形似筆格。人道江南第一。遊紫觀，月殿星壇，積翠樓前吹鐵笛。客來訪靈蹟。聞王郭當年，曾此駐錫。二仙為謁浮丘伯。從驂鸞去後，雲深難覓。丹爐灰冷杵聲寂。依然舊泉石。泉石。最幽闃。更禽靜花閒，松茂竹密。清都絳闕無訊息。共羽衣揮麈，感今懷昔。堪嗟人世，似夢裡，駒過隙。